**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

**ИЗБОРНОМ ВЕЋУ**

Одлуком Изборног већа Филозофског факултета Универзитета у Београду од 03. 05. 2018. године изабрани смо у Kомисију за припрему извештаја о кандидатима пријављеним на конкурс за избор у звање **ванредног професора** **за ужу научну област** **Школска педагогија** на Одељењу за педагогију и андрагогију. На конкурс објављен у новинама Послови од 02. 05. 2018. године пријавио се кандидат - **др Емина Хебиб**, **ванредни професор на Катедри за Школску педагогију** на Одељењу за педагогију и андрагогију Филозофског факултета Универзитета у Београду.

Након прегледа и оцене приложене документације кандидата, Изборном већу Филозофског факултета подносимо следећи

**ИЗВЕШТАЈ**

Емина Хебиб рођена је 3. августа 1963. године у Дубровнику. Основну и средњу школу завршила је у Дубровнику. Студије педагогије на Филозофском факултету Универзитета у Београду уписала је 1982. године, а дипломирала 29. априла 1987. године. Магистарску тезу на тему *Улога педагога у вредновању рада наставника* одбранила је 30. јуна 1994. године на Филозофском факултету Универзитета у Београду. Докторску дисертацију на тему *Школа као контекст самореализације наставника* одбранила је 15. јуна 2005. године на Филозофском факултету Универзитета у Београду.

Након дипломирања, Емина Хебиб радила је у пракси, као педагог у Центру за предшколски одгој "Анушка Радељевић" и васпитач у "Женском ђачком дому" у Дубровнику. Као асистент - приправник на Одељењу за педагогију и андрагогију Филозофског факултета Универзитета у Београду за предмет Школска педагогија почиње да ради 1990. године. У звање асистента за исти предмет изабрана је 1994. године. У исто звање бирана је поново 1999. и 2003. године. У звање доцента за ужу научну област Школска педагогија изабрана је 2006. године, а поново бирана 2010. године. У звање ванредног професора за ужу научну област Школска педагогија изабрана је 2013. године.

Проф. др Емина Хебиб је предметни наставник за укупно пет предмета из предметне области Школска педагогија на основним академским, мастер академским и докторским студијама педагогије (два обавезна и три изборна предмета). У периоду од избора у звање ванредног професора, др Емина Хебиб је, у сарадњи са колегама са Катедре за Школску педагогију, развила предметне програме за два нова изборна предмета на основним и мастер академским студијама педагогије. Као и у досадашњем раду на развоју предметне области, полазишта у разради предметних програма представљали су увиди у најновија теоријска сазнања развијена у научној области Школска педагогија, као и праћење промена у школској пракси и пракси функционисања школског система Србије и европских школских система. За све предметне програме редовно разрађује водиче за реализацију предметних програма, а за потребе наставе континуирано припрема приручне и инструктивне материјале за студенте, као и писана упутства за остваривање предиспитних и испитних обавеза студената. У осмишљавању предиспитних обавеза нагласак ставља на примену и развој знања код студената што сами студенти процењују као веома функционално. Континуираним и систематским залагањем за развој Школске педагогије као предметне области, проф. др Емина Хебиб дала је значајан допринос развоју студијског програма педагогије.

У прилог претходно реченом говоре и позитивне оцене добијене у процесу студентске евалуације наставног рада. У периоду од избора у звање ванредног професора, односно од школске године 2013-2014. до данас, оцене које је проф. др Емина Хебиб добијала на студентској евалуацији наставног рада за обавезне и изборне предмете на основним академским, мастер академским и докторским студијама педагогије кретале су се у распону од 3.75 до 5.00. Просечна оцена добијена на студентској евалуацији у последњем изборном периоду је 4.42.

Од избора у звање ванредног професора, др Емина Хебиб је била ментор за израду једне докторске дисертације, једне магистарске тезе и 7 мастер радова. Тренутно обавља улогу ментора једном студенту докторских студија и за пет студената мастер академских студија педагогије. Као члан комисија, од избора у звање ванредног професора, учествовала је у одбрани четири докторске дисертације и 16 мастер радова.

Свој допринос афирмацији педагошке науке, а посебно Школске педагогије као научне педагошке дисциплине, др Емина Хебиб дала је објављивањем научних радова, учешћем са пријављеним и презентованим радовима на већем броју научних скупова од националног и међународног значаја.

У свом досадашњем раду, др Емина Хебиб објавила је укупно 68 самосталних и коауторских радова: три самосталне књиге, две стручне монографије, један приручник за наставнике, четири поглавља у монографској публикацији, 8 прилога у тематским зборницима, 24 чланка у научним часописима, 6 радова објављених у целини са међународних скупова, 11 радова објављених у целини са скупова националног значаја, 7 објављених резимеа излагања на скуповима међународног значаја и два извештаја о ефектима примене програма образовања. Од избора у звање ванредног професора, др Емина Хебиб објавила је укупно 23 самостална и коауторска рада: једно поглавље у монографској публикацији, три прилога у тематским зборницима, 7 чланака у научним часописима, четири рада објављена у целини са међународних скупова, 7 радова објављених у целини са скупова националног значаја и један резиме излагања на скупу међународног значаја.

Посебно ћемо указати на значај проблематике и квалитет неколико радова др Емине Хебиб објављених у периоду од избора у звање ванредног професора.

Један од значајних радова др Емине Хебиб је текст о школском систему Србије (коаутори: Спасеновић, В. и Максић, С.), објављен као поглавље у монографији.

[Horner, W., Dobert, H., Reuter, L.R. & von Kopp, B. (Eds.) (2015). *The Education Systems of Europe* (pp. 709-723). Dordrecht: Springer International Publishing.]

У раду се даје приказ и анализа структуре и организације школског система Србије са посебним нагласком на опису и објашњењу започетог процеса реформе образовања, тј. праваца развоја школског система у Србији.

У раду *Ефективно управљање школом као претпоставка унапређивања квалитета школског образовања*

[Е. Хебиб, Б. Бодрошки Спариосу и А. Илић Рајковић (ур.) (2015). *Истраживања и развој квалитета образовања у Србији – стање, изазови и перспективе* (стр. 69-84). Београд: Институт за Педагогију и андрагогију Филозофског факултета Универзитета у Београду.]

разматра се питање управљања радом и животом школе као детерминанта квалитета школског рада – питање које постаје веома значајно и актуелно у условима децентрализације образовне делатности и отварања простора за аутономију школа и професионалну аутономију наставника. Посебно се описује и објашњава управљање на нивоу школе (енг. *school-based managament*) као модел ефективног управљања школом и анализирају претпоставке које је потребно испунити како би се тај модел управљања школом успешно применио у пракси.

У раду под насловом *Школска самоевалуација као врста евалуације школског рада*, објављеном 2015. године у часопису *Педагогија* (год. 70, бр. 2, 179‒187), полази се од става да школска самоевалуација, иако још увек слабије развијена форма евалуације школског рада, има веома важну улогу у систему евалуације у области школског образовања. Након објашњења функције и предмета школске самоевалуације, у тексту је дат приказ начина на који се у европским школским системима и школском систему Србије спроводи школска самоевалуација. У закључном осврту текста издвојене су неке од претпоставки за успешну практичну примену школске самоевалуације и истакнута је важност комплементарног односа ове врсте евалуације са екстерном евалуацијом школског рада.

Рад под насловом *Implication of Effective School Management for the Continuing Professional Development of Teachers* (коаутори: Овесни, К. и Радовић, В.) објављен је као прилог у зборнику радова са међународног научног скупа.

[S. Petrovska (Ed.) (2016). *Education in XXI Century – Conditions and Perspectives – International Scientific Conference* (pp. 148-156). Shtip: University “Goce Delcev”, Faculty of Educational Sciences.]

У раду се даје приказ истраживања чији резултати указују на то да је ефективно управљање школом важна претпоставка укључивања наставника у различите програме стручног усавршавања и практичне примене развијених знања и вештина.

У раду *Инклузија у образовању као циљ и садржај реформи савремених школских система* (коаутори: Ратковић, М. и Шаљић, З.), објављеном 2017. године у часопису *Настава и васпитање* (год. 65, бр. 3, 437‒450), након осврта на инклузију у образовању као циљу и садржају актуелних реформских процеса, анализирају се претпоставке успешне имплементације овог концепта у праксу школског рада и објашњавају обележја друштвеног контекста као детерминаната развоја инклузивне школске праксе. Као илустрација за изнету оцену о важности обележја друштвеног контекста као детерминанте успешности развоја инклузивне школске праксе дати су основни подаци о досадашњем току и резултатима примене инклузије у образовању у Финској и Индији.

Рад *Функција(е) школе: васпитање и/или образовање* (коаутори: Шаљић, З. и Спасеновић, В.), објављен је као прилог у зборнику радова са националног научног скупа.

[М. Станчић, Тадић, А. и Николић Максић, Т. (ур.) (2017). (ур.), *Васпитање данас* (str. 10‒19). Београд: Институт за педагогију и андрагогију Филозофског факултета Универзитета у Београду и Педагошко друштво Србије.]

Рад има за тему веома значајно и актуелно питање ‒ питање функције школе и простора и могућности за остваривање васпитног деловања школе у условима актуелних трендова у креирању и примени глобалне и националних образовних политика које промовишу концепт квалитета образовања израженог кроз ефекте школског рада и образовање усмерено на развој компетенција. Саставни део текста чини осврт на остваривање васпитне функције школе у постојећој пракси израђен на основу прегледа законских и програмских докумената на основу који се одвија школски рад и испитивања мишљења актера школског рада о наведеном питању.

На основу претходно датог кратког приказа одабраних радова које је др Емина Хебиб објавила у периоду од избора у звање ванредног професора, јасно је да се аутор у свом научном и истраживачком раду доследно креће у оквирима Школске педагогије као научне педагошке дисциплине и да пажњу усмерава на проучавање веома значајних и актуелних питања из домена теорије школског образовања, као и праксе функционисања школе и школских система. У проучавању одабраних научних и стручних проблема и питања аутор заузима интердисциплинарни приступ, односно користи теоријска сазнања развијена не само у оквиру педагошке науке, већ и психологије, социологије и антропологије. Резултат таквог приступа су темељне и свеобухватне анализе одабраних тема, као и аргументовано изложени критички осврти на развијене приступе и концепте у домену теорије и праксе школског образовања. Својим научним радовима аутор на најбољи начин афирмише Школску педагогију као научну дисциплину.

Др Емина Хебиб стални је сарадник на научно-истраживачким пројектима Института за педагогију и андрагогију Филозофског факултета Универзитета у Београду чији је финансијер надлежно министарство. Од избора у звање ванредног професора, у статусу истраживача, учествује у реализацији пројекта: *Модели процењивања и стратегије унапређивања квалитета образовања у Србији* (број 179060; 2011‒2014; 2014‒2017). Поред ангажовања у улози сарадника‒истраживача на пројектима Института за педагогију и андрагогију Филозофског факултета Универзитета у Београду, од почетка рада на Одељењу за педагогију и андрагогију учествовала је у већем броју истраживачких, развојних и интервентних пројеката. Током претходне две године (2016‒2017) учествовала је у реализацији пројекта *Друштвене промене и курикулуми образовања педагога* – пројекту билатералне сарадње Филозофског факултета Свеучилишта у Ријеци и Филозофског факултета Универзитета у Београду који су финасирали Министарство знаности Републике Хрватске и Министарство просвете, науке и технолошког развоја Републике Србије.

Од почетка рада на Одељењу за педагогију и андрагогију, др Емина Хебиб ангажована је у развоју делатности матичног Одељења и Факултета. Од избора у звање ванредног професора др Емина Хебиб обављала је и/или обавља следеће активности: шеф Катедре за Школску педагогију од 2013. године; члан радне групе Одељења за педагогију и андрагогију за нострификацију диплома стечених у иностранству и радне групе за утврђивање диференцијалних испита за упис на мастер академске и докторске студије педагогије (од 2009. године); члан Савета Филозофског факултета (представник Групе за педагогију Одељења за педагогију и андрагогију) у сазиву од октобра 2015. године; руководилац студијског програма педагогије за признавање високошколских исправа стечених у иностранству ради наставка образовања на Универзитету у Београду (од 2015. године).

Друштвени и стручни ангажман др Емине Хебиб манифестује се кроз учешће у раду стручних удружења, сарадњу са стручним институцијама надлежним за развој праксе образовања и функционисања школског система Србије, рад у уређивачким одборима и редакцијама научних часописа, организационим и програмским одборима међународних и националних научних скупова, као и кроз послове уређивања тематских зборника.

Др Емина Хебиб активни је члан Педагошког друштва Србије, а од 2014. године члан је Управног одбора овог стручног удружења. Један је од оснивача и активни члан BASOPED-a (*Balkan Society for Pedagogy and Education)* са седиштем у Солуну, Грчка.

Током претходног изборног периода, др Емина Хебиб успешно је сарађивала са Заводом за унапређивање образовања и васпитања. Током 2013, односно 2016. године била је члан Комисије за акредитацију програма стручног усавршавања и стручних скупова као облика стручног усавршавања наставника и стручних сарадника.

Од 2014. до 2016. године, др Емина Хебиб обављала је послове главног и одговорног уредника часописа *Настава и васпитање*, а од 2016. године налази се на месту главног уредника часописа *Настава и васпитање*.

Поред послова уређивања водећег националног научног часописа од међународног значаја, од 2017. године члан је уређивачког одбора следећа два часописа: *Municipal Education: Innovation and Experiment* (издавач: Државни универзитет Ломоносов, Москва, Русија) и *Journal of Subject Didactics* (издавач: Друштво предметних дидактичара Србије).

Током претходног изборног периода, др Емина Хебиб била је члан организационог одбора једног међународног научног скупа и члан програмског одбора четири национална научна скупа. Ради се о следећим научним скуповима: *Education in XXI Century – Conditions and Perspectives – International Scientific Conference*, у организацији Факултета за образовне науке Универзитета „Гоце Делчев“, Штип, Македонија (одржаног 24. и 25. 09. 2015.); *Идентитет професије педагог у савременом образовању: Јануарски сусрети педагога,* у организацијиИнститута за педагогију и андрагогију Филозофског факултета Универзитета у Београду и Педагошког друштва Србије (одржаног 30. и 31. 01. 2014.); *Педагошки допринос подучавању и учењу: Сусрети педагога*, у организацијиИнститута за педагогију и андрагогију Филозофског факултета Универзитета у Београду и Педагошког друштва Србије (одржаног 05. и 06. 06. 2015.); *Вредновање у васпитно-образовном процесу*: *Сусрети педагога*, у организацијиИнститута за педагогију и андрагогију Филозофског факултета Универзитета у Београду и Педагошког друштва Србије, (одржаног 25. и 26. 09. 2016.); *Васпитање данас*: *Сусрети педагога*, у организацијиИнститута за педагогију и андрагогију Филозофског факултета Универзитета у Београду и Педагошког друштва Србије (одржаног 29. и 30. 09. 2017.).

Као један од уредника, учествовала је у припреми за објављивање зборника радова:

Despotović, M., Hebib, E. & Nemeth, B. (Еds.) (2013). *Contemporary Issues of Education Quality*. Beograd: Institut za pedagogiju i andragogiju Filozofskog fakulteta Univerziteta u Beogradu i Fakulteta za obrazovanje odraslih i ljudske resurse Univerziteta u Pečuju, Mađarska.

Е. Хебиб, Б. Бодрошки Спариосу и А. Илић Рајковић (ур.) (2015). *Истраживања и развој квалитета образовања у Србији – стање, изазови и перспективе*. Београд: Институт за педагогију и андрагогију Филозофског факултета Универзитета у Београду.

\* \* \*

Кандидат др Емина Хебиб испуњава услове за поновни избор у звање ванредног професора на основу законских одредби, одредби Статута Филозофског факултета, Критеријума за стицање звања на Универзитету у Београду и Правила о ближим условима за избор наставника и сарадника Филозофског факултета у Београду.

Укупним досадашњим научноистраживачким и педагошким радом (објављеним научним радовима и доприносом развоју Школске педагогије као научне педагошке дисциплине, ангажовањем на развоју наставе, предметне области Школска педагогија и студијског програма педагогије у целини, ангажовањем у раду матичног Одељења и Факултета, стручним ангажовањем ван Факултета) др Емина Хебиб дала је значајан допринос развоју Школске педагогије као научне и академске педагошке дисциплине.

Узимајући у обзир све претходно речено, са задовољством предлажемо Изборном већу Филозофског факултета у Београду да др Емину Хебиб поново изабере у звање ванредног професора за ужу научну област Школска педагогија, на период од пет година.

У Београду, 23. 05. 2018.

Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Недељко Трнавац

редовни професор у пензији

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Вера Спасеновић

ванредни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Радмила Николић

редовни професор

Педагошки факултет у Ужицу Универзитета у Крагујевцу