Nastavno-naučnom veću

Filozofskog fakulteta Univerziteta u Beogradu

U svojstvu članova Komisije za pripremu izveštaja o izboru u istraživačko zvanje, izabrane na XVIII redovnoj sednici Nastavno-naučnog veća Filozofskog fakulteta održanoj 3. maja 2018. godine, podnosimo Veću sledeći

**IZVEŠTAJ**

**o ispunjenosti uslova za izbor Nikole Stamenkovića**

**u zvanje istraživač-pripravnik**

Nikola Stamenković rođen je 12.7.1988. godine u Čačku, gde je završio osnovnu školu i gimnaziju. U gimnaziji je bio nosilac Vukove diplome. Osnovne studije filozofije na Filozofskom fakultetu u Beogradu upisao je 2007. godine, a završio 2012. s prosečnom ocenom 9.64. Tokom studija bio je stipendista Ministarstva prosvete, nauke i tehnološkog razvoja Republike Srbije, kao i Grada Čačka. Završni rad s naslovom „Džejmsov i Vitgenštajnov fideizam“ izradio je pod mentorstvom doc. dr Andreja Jandrića, i odbranio s najvišom ocenom. Iste godine upisao je master studije filozofije, koje je završio 2015. godine s presečnom ocenom 10. Za vreme master studija bio je stipendista Fonda za mlade talente Ministarstva za sport i omladinu Republike Srbije. Master rad s nazivom „Sajderov četvorodimezionalizam“, izrađen u saradnji sa istim mentorom, odbranio je s najvišom ocenom. Odmah potom upisao je doktorske studije na Odeljenju za filozofiju Filozofskog fakulteta u Beogradu, a u februaru 2018. uspešno je odbranio predlog teme doktorske disertacije s naslovom „Problem temporalnih delova u savremenoj metafizici“. Do sada nije objavljivao i nije bio zaposlen.

Završni master rad Nikole Stamenkovića posvećen je jednom od danas najuticajnijih metafizičkih stanovišta − četvorodimenzionalizmu, posebno onom njegovom obliku koji se može pronaći u spisima Teodora Sajdera. Prema Sajderovom mišljenju, materijalni objekti poseduju kako sinhrone tako i dijahrone fuzije. Ovo gledište bilo je predmet brojnih kritika i osporavanja, a Stamenković je ubedljivo ukazao na strategije kojima bi se ono moglo osnažiti i odbraniti od prigovora.

U svojoj doktorskoj disertaciji Stamenković istražuje spor između perdurantista i endurantista u savremenoj metafizici u pogledu postojanja temporalnih delova: perdurantisti tvrde da objekti traju u vremenu tako što imaju različite temporalne delove, dok endurantisti to poriču i smatraju da su objekti u celosti prisutni u svakom trenutku svog postojanja. Stamenković analizira različite varijante perdurantizma služeći se savremenom pojmovnom aparaturom i nastoji da na originalan način brani tezu da perdurantizam s netrenutnim vremenskim delovima, za razliku od onog u kome su ti delovi „trenutni odsečci“, ima dovoljno teorijskih resursa da odgovori na najvažnije argumente iznete protiv postojanja temporalnih delova, kao što je, na primer, poznati Kripkeov argument s rotirajućim homogenim diskom. Pored toga, on pokazuje i veliko poznavanje recentne literature iz metaontologije, u kojoj se traga za kriterijumima na osnovu kojih bi se mogli razlikovati supstancijalni od verbalnih sporova u ontologiji, i argumentuje, suprotno mišljenju pojedinih autora, da je pitanje postojanja temporalnih delova činjeničko pitanje.

S obzirom na dokazane akademske kvalitete i naučnoistraživački potencijal kandidata, Komisija nalazi da su ispunjeni svi neophodni uslovi i predlaže Nastavno-naučnom veću da izabere Nikolu Stamenkovića u zvanje istraživača-pripravnika.

U Beogradu, 18.5.2018. članovi Komisije:

dr Andrej Jandrić, docent

dr Miloš Arsenijević, redovni profesor

dr Radmila Jovanović, docent