ИЗБОРНОМ И НАСТАВНО НАУЧНОМ ВЕЋУ

ФИЛОЗОФСКОГ ФАКУЛТЕТА

универзитета У БЕОГРАДУ

На седници Одељења за историју уметности, одржаној 20.04.2018, и на седници Наставно научног већа одржаној 03.05.2018, изабрани смо у комисију за оцену кандидата који су се пријавили на конкурс за избор једног ВАНРЕДНОГ ПРОФЕСОРА за ужу научну област Историја ликовних уметности и архитектуре, на Одељењу за историју уметности. На конкурс објављен у листу "Послови", 02.05.2018. године, пријавио се само један кандидат и то др Јасмина Чубрило, историчарка уметности, ванредни професор на Одељењу за историју уметности овог Факултета. На основу поднете документације, анализе радова и детаљног увида у досадашњи рад кандидаткиње, подносимо следећи

# ИЗВЕШТАЈ

Јасмина Чубрило је рођена 1967. године у Београду. Студије историје уметности на Одељењу за историју уметности Филозофског факултета у Београду завршила је 1995. године. Дипломирала је код ментора проф. др Јерка Денегрија са темом "Нове појаве у уметности деведесетих у Београду".

Магистрирала је 1998. године на Катедри за модерну уметност Одељења за историју уметности код ментора проф. др Јерка Денегрија са темом "Београдска уметничка сцена деведестих". Докторску дисертацију под називом "Тело у српској уметности друге половине 20. века" успешно је одбранила 2008. године код ментора проф. др Лидије Мереник на истом одељењу Филозофског факултета.

Године 1998. боравила је на стручном усавршавњу из области савремених кустоских пракси на Institut fur Kunstwissenshaft у Бечу. У периоду од 1996. до 2001. често студијски борави у Паризу.

Уређивала је рубрику "Ставови" у часопису за визуелне уметности "Момент", била чланица редакције стручног часописа за савремену уметност "Аномалија". Од 2016. године је један 20.04.2018од уредника Зборника Семинара за студије модерне уметности Филозофског факултета у Београду.

Чланица је српске секције Међународне асоцијације ликовних критичара (АICА) и струковног удружења Друштва историчара уметности.

Добитница је награде за ликовну критику "Лазар Трифуновић" за 1997. годину.

Чита, пише и говори енглески и француски језик.

Кретање у служби:

Др Јасмина Чубрило је током студија сарађивала при Ликовном програму Галерије Студентског културног центра у Београду, као и у омладинским радио емисијама и редакцијама омладинске и студентске штампе (1988-1991).

У оквиру програма Републичког завода за тржиште рада од 1996. до 1998. године радила је на пословима обдарених за научно-истраживачки рад на Катедри за модерну уметност Одељења за историју уметности Филозофског факултета у Београду.

Од 1998. до 2009. радила је као асистент на Теоријској катедри Ликовног одсека Академије уметности Универзитета у Новом Саду. Од 2009. до 2012. године на истој Академији ради у звању доцента. Од 2012. године ради у звању доцента на Факултету музичке уметности Универзитета уметности у Београду.

На мастер и докторским Интердисциплинарним студијама Универзитета уметности у Београду држала је курс Теорија кустоских пракси, током летњег семестра 2012-2013 и 2014-2015 академске године на другој години докторских студија. Држала предавања по позиву на докторским студијама на Архитектонском факултету Универзитета у Београду академске 2013-2014; 2014-2015 и 2015-2016. године.

Године 2013. године први пут бирана у звање ванредног професора на Одељењу за историју уметности Филозофског факултета Универзитета у Београду.

Учешће на пројектима:

Од почетка 2001. године ангажована је у континуитету на пројектима из програма за истраживање научног и технолошког развоја Министарства науке Републике Србије: од 2001. до 2005. године пројекат "Идеје српске уметности 20. века"; од 2005. до 2010. године била је истраживач на пројекту "Програмске основе српске уметности и архитектуре у 20. веку", Министарства за науку и заштиту животне средине Републике Србије.

У пројектном циклусу од 2011. до данас је истраживач на пројекту "Српска уметност 20. века: национално и Европа", Министарства за просвету и науку Републике Србије.

Учешће на националним и међународним стручним и научним скуповима:

Др Чубрило је учествовала на бројним домаћим и међународним стручним и научним скуповима, попут: "Соцреализам у српској ликовној и примењеној уметности, архитектури и дизајну", Музеј примењене уметности и Одељење за историју уметности Филозофског факултета, Београд (2006), "Милена Павловић Барили – у фокусу различитих тумачења. Нови плурализам значења**",** Музеј примењене уметности и Одељење за историју уметности Филозофског факултета, Београд (2010), "Простори памћења: архитектура, баштина, уметност", Музеј примењене уметности и Одељење за историју уметности Филозофског факултета (2011), "Уметничка размена и креирање југословенског идентитета у визуелној култури од 1848. до 1990: Србија - Словенија/Словенија - Србија", Umetnostno-zgodovinski Institut Franceta Steleta, Љубљана (2013). **По избору у ванредног професора, 2013. године**, учествовала је на конференцијама: *Architecture and writing : ARCHTHEO '14 : theory of architecture*, Mimar Sinan Fine Arts University, Istanbul 2014; *Klasično, moderno, vizionarsko u stvaralaštvu Save Šumanovića,* Galerija Save Šumanovića, Šid, jun 2014; *Ljubica Cuca Sokić i njeno doba: 1914-2009-2014*, САНУ, Београд 2015; *Jovan Bijelić (1884-1964): povodom obeležavanja pedesete godišnjice od smrti umetnika*, Галерија Матице српске, Нови Сад 2015; *Skulptura: medij, metod, društvena praksa*, Музеј савремене уметности Војводине, Нови Сад 2016.

Претходни резултати научног и истраживачког рада до избора у звање ванредног професора (2009. до 2015, избор најважнијих радова):

Др Јасмина Чубрило је објавила три књиге (2011 и 2012) и десетак радова превасходно у верифкованим научним часописима (од међународног значаја, највишег националног или од националног значаја, као и један број текстова – поглавља у књигама, тематским зборницима или зборницима са научних скупова). То су:

Монографија "*Зора Петровић*" (Топи, Београд 2011); монографија "*Jelica Radovanović i Dejan Anđelković: symptom. dj*" (Фонд Вујичић, Београд, 2011); монографија "*Маргарета Јелић. Огледи о/из другости*" (Фонд Вујичић, Београд, 2012). Међу осталим објављеним радовима др Јасмине Чубрило, треба свакако навести "*Киборг, хибридна уметност – у знаку близанца*", Зборник Семинара за студије модерне уметности Филозофског факултета у Београду (Београд 2103), који проблематизује појам слике/сликарства које данас егзистира у референтном односу према медијским сликама и, како Чубрило закључује, реализује се као хибридни исход њихове обраде. Овај текст, као и низ других радова Јасмине Чубрило (" *Документи о огледима из биополитике*" (2009), "*Мапирање токова савремене уметности у Србији*" (2009)) произилази из интересовања и интерпретација савремене уметности која се баве питањем разноврсних и компликованих односа између савремене уметности и нових медија, у троуглу репрезентације, технологије и идентитета. Посебну групу чине чланци који разматрају проблематику промена националног идентитета и идеологија у процесима модернизације, еманципације и европеизације, а подразумевају анализе дела уметника као што су Сретен Стојановић, Зора Петровић, Љубомир Мицић: "Yugoslav Avant-garde Review Zenit (1921-1926) and Its Links With Berlin", CENTROPA (New York 2012), "Two monuments by Sreten Stojanović – Continuity in discontinuity", Acta historie artis Slovenica (Ljubljana 2013).

Резултати научног и истраживачког рада после избора у звање ванредног професора (после 2013. до 2018):

По избору у звање ванредног професора на Филозофском факултету Универзитета у Београду, др Јасмина Чубрило је објавила књигу и више научних чланака у верифкованим научним часописима (од међународног значаја, највишег националног или од националног значаја, као и један број текстова – поглавља у књигама, тематским зборницима или зборницима са научних скупова, чиме је испунила законски услов за избор (УСЛОВИ ЗАСВАКИ СЛЕДЕЋИ ИЗБОР У ЗВАЊЕ ВАНРЕДНОГ ПРОФЕСОРА): **M42** - *Bojan Bem: medijska repozicioniranja slike*, Fond Vujičić kolekcija, Beograd 2016; ISBN 978-86-87869-24-0; чланке: **М51** - "Kulturna politika i izložbene politike: Oktobarski salon”, *Kutura*, br. 144, Beograd, 2014, 203-230; ISSN [0023-5164](http://www.vbs.rs/scripts/cobiss?command=SEARCH&base=99999&select=SP=0023-5164&fmt=11)¸ cobiss.sr-id 8472066; **М51** - "Moć slike, moć reprezentacije, moć interpretacije", *Zbornik seminara za studije moderne umetnosti Filozofskog fakulteta Univerziteta u Beogradu*, br. 11, Beograd, 2015, 83-92; ISSN 2217-3951, cobiss.sr-id 212664844; **М51** - "Protokoli i procedure postajanja umetnikom: Dejan Anđelković&Jelica Radovanović, Ko je najveći srpski umetnik?", *Zbornik seminara za studije moderne umetnosti Filozofskog fakulteta Univerziteta u Beogradu*, br. 13, Beograd, 2017, 119-132; issn 2217-3951; cobiss.sr-id 227750412; **М51** - "Aspekti minimalizma u umetnosti devedesetih: Mirjana Đorđević i Ivan Ilić", *Kutura*, br. 155, Beograd, 2017, 229-265; ISSN [0023-5164](http://www.vbs.rs/scripts/cobiss?command=SEARCH&base=99999&select=SP=0023-5164&fmt=11)¸ cobiss.sr-id 248443404; **М51** - "1968. u Muzeju savremene umetnosti u Beogradu", *Zbornik seminara za studije moderne umetnosti Filozofskog fakulteta Univerziteta u Beogradu*, br. 14, Beograd, 2018, 119-132; issn 2217-3951; cobiss.sr-id 252953868.

У целини су објављена саопштења са научних скупова: **М33** - "Private collections, public enjoyment", izlaganje na međunarodnoj konferenciji *Architecture and writing : ARCHTHEO '14 : theory of architecture*, Mimar Sinan Fine Arts University, Istanbul, 6-8. novembar 2014; objavljeno: Architecture and writing : ARCHTHEO '14 : theory of architecture  conference proceedings : [Istanbul], November 6-8, 2014; Istanbul, 2014, 237-246; ISBN 978-605-5120-90-0; Четири рада из категорије **М63** - 1.) "Sava Šumanović u domaćoj istoriografiji: o zdravlju i drugim bolestima", у: V. Burojević (ur), *Klasično, moderno, vizionarsko u stvaralaštvu Save Šumanovića: zbornik radova sa naučnog skupa održanog na 16. memorijalu Save Šumanovića*, Šid, 2014, 38-58; ISBN 978-86-87699-14-4 , cobiss.sr-id 292716551; 2.) "O "čistom slikarstvu" Ljubice Sokić: između narativnog i deskriptivnog", izlaganje na naučnom skupu, SANU, Beograd, decembar 2015; M. Lojanica (ur), *Ljubica Cuca Sokić i njeno doba: 1914-2009-2014*, Beograd, 2015, 19-31; ISBN 978-86-7025-668-2 cobiss.sr-id 526653591; 3.) Počasno mesto Jovana Bijelića na Prvom oktobarskom salonu: kontinuitet apstrakcije i apstrahovanja kao (ne)referenstnost na slepilo", izlaganje na konferenciji, Galerija Matice srpske, Novi Sad, maj 2015; objavljeno: S. Čupić (ur), *Jovan Bijelić (1884-1964): zbornik radova povodom obeležavanja pedesete godišnjice od smrti umetnika*, Novi Sad, 2015, 117-132; ISBN 978-86-83603-79-4, cobiss.sr-id 295473671; 4.) "Preoznačavanje medija: Zoran Todorović "Nekoliko panorama za jednu fenomenologiju iracionalnog", izlaganje na naučnom skupu, Muzej savremene umetnosti Vojvodine, Novi Sad, novembar 2016; objavljeno: S. Vuksanović, A. Bogdanović (ur), *Skulptura: medij, metod, društvena praksa*, Novi Sad, 2016, 141-159; ISBN 978-86-6333-035-1, cobiss.sr-id 528347799.

О радовима (избор):

Научна монорафија посвећена вишедеценијском сликарском и уметничком опусу Бојана Бема (***Bojan Bem: medijska repozicioniranja slike*,** Beograd 2016.) представља прву свеобухватну монографску студију о опусу овог уметника који је на ликовној сцени у континуитету присутан од почетка шездесетих година прошлог века. Анализа и интерпретација Бемовог уметничког рада заснована је на искуствима савремене историје уметности која подразумевају интердисциплинарно укрштање са дискурзивним и аналитичким процедурама и знањима из домена студија визуелне културе (пре свега разумевање слике у њеном најширем смислу, без обзира на медиј или културни амбијент у којем настаје или којем је намењена, и као исхода многоструких преклапања система знакова), студија културе, студија филма, као и рецентних теоријских промишљања слике и (нових) медија. Структурирана је у пет поглавља кроз које се указује на централна проблемска питања Бемове сликарске праксе при чему се формално-језичке категорије у Бемовом раду објашњавају као концептуалне, проблемске константе које он посвећено и континуално у свом опусу истражује. Такође, Бемова сликарска и ументичка пракса контекстуализује се у односу на локалну и интернационалну уметничку сцену.

Рад **„Сава Шумановић у домаћој историографији: о здрављу и другим болестима“**, (излагање на научном скупу, Галерија Саве Шумановића, Шид, јун 2014; објављено: В. Буројевић (ур), Класично, модерно, визионарско у стваралаштву Саве Шумановића: зборник радова са научног скупа одржаног на 16. меморијалу Саве Шумановића, Шид 2014, 38-58) тематизује, класификује и проблематизује приступе националне историографије биографској чињеници из Шумановићевог живота – болести, начине на које је она довођена или није довођена у везу са Шумановићевим уметничким радом, те закључке и ефекте ових приступа. Теоријско упориште ове студије налази се у Фукоовој реконцептуализацији ’лудила’, односно његовом реконцептуализовању односа ’лудила’ и уметности којим је проблем дуго постављан као унутрашњи проблем између дела и уметника (случај Сава Шумановић) екстериторијализован као проблем света коме је уметничко дело намењено и коме се дело обраћа.

Рад **„О „чистом сликарству“ Љубице Сокић: између наративног и дескриптивног“**, (изложен на научном скупу, САНУ, Београд, децембар 2015; објављено, Београд 2015, 19-31) разматра опус Љубице Цуце Сокић у периоду од краја педесетих година до почетка седамдесетих година 20. века током којег је сликаркину пажњу заокупљало истраживање уметничко естетског формализма, површине слике схваћене као оптичког поља, односно слике схваћене аутономног, самодовољног и естетског предмета. Разматран је контекст у којем овај опус настаје и доказује се различитост сликаркиног приступа у односу на тада доминантне како локалне тако и интернационалне токове апстрактне уметности и то из угла родне политике с обзиром да је апстрактна уметност као индекс узвишеног, интелектуалног, духовног, некако увек унапред родно одређена као мушка естетика са којом уметнице ’преговарају’ са својих ексцентричних позиција. У објављеном саопштењу са научног скупа посвећеног Јовану Бијелићу (***Почасно место* Јована Бијелића на Првом Октобарском салону: континуитет апстракције и апстраховања као (не)референтност на *слепило***, Галерија Матице српске, Нови Сад, мај 2015, 117-132), се, у светлу чињенице да је Јовану Бијелићу на Првом октобарском салону било додељено посебно место међу излагачима како из предратне тако и послератне генерације сликара, скулптора и графичара, разматра контекст, значење и значај овог његовог излагања, као и контекст, значење и значај слика из циклуса „Импровизације” (1960) које је Бијелић на овом Салону изложио. Закључује се да Бијелићеве нефигуративне и фигуративне слике из око 1960. године дестабилизују обе одреднице – у фигуративним се углавном са тешкоћом идентификује насликани предмет, а апстрактне буде сумњу у сопствену довршеност, затим да оне (укључујући седам *Импровизација* изложених на Првом октобарском салону) извесно нису моглe да представљају парадигматске примере око којих би се млађи и савремени сликари окупљали или који би имали супстанцијалну улогу у усмеревању њиховог сликарског рада, да су се и надовезивале и одскакале од Бијелићевог опуса, пре свега због тога што су биле резултати нових сликарских истраживања насталих и под утицајем (радикално) измењених околности, односно Бијелићевог животног искуства (губитка вида због катаракте а потом, након операције, суженог видног поља). Такође, закључује се да су се слике из циклуса „Импровизације“ разликовале од главних токова апстрактне уметности педесетих и шездесетих година XX века (без обзира на покушај да се сагледавају у тој равни) и то, пре свега, због недостатка снажне гестуалности, монументалности, бесформности и бунта (енформела), као и геометризоване морфологије. На крају, 'почасно место' које је Бијелић добио на Првом октобарском салону тумачи се као израз успостављања континуитета и првенствено симболичког а не функционалног повезивања предратне и послератне уметности, као ефекат добијене Седмојулске награде али и као *ad hominem* гест пружања дирљиве подршке уметничке и културне јавности сликару који је, након трогодишњег искуства слика и обриса без светла, (по)веровао да је стекао способност не да невидљиво изрази кроз видљиво, већ да су видљиво и невидљиво једнако вредне категорије које се онда на исти или врло сличан начин могу представити/пренети бојом на платну.

Рад **“Културна политика и изложбене политике: Октобарски салон”** (*Култура*, бр. 144, Београд 2014, 203-230) доноси другачији теоријски и концептуални приступ ’историји’ Октобарског салона – конструише је као резултат перформативних учинака културних политика два различита друштвено-политичка система у конципирању, обликовању, успостављању и одржавању континуитета и покретању трансформација значајне културне институције/манифестације у нашој средини, али и као резулата перформативних учинака микро-политика локалног света уметности.

Рад **„Moć slike, moć reprezentacije, moć interpretacije“**, (*Zbornik seminara za studije moderne umetnosti Filozofskog fakulteta Univerziteta u Beogradu*, br. 11, Beograd, 2015, 83-92) се бави мапирањем и теоријским концептуализовањем досадашњих полемика вођених поводом видео-инсталације Зорана Тодоровића ’Цигани и пси’ (2009) од којих је део њих, доступних или од аутора/ауторки уступљених, објављен крајем 2014. године у књизи *Цигани и пси II, Симптоми и трагови јавне перцепције*. Текст не представља покушај пацификације са (мета)позиција академске ’објективности’ нити заузимања ’стране’ у полемикама, не полази ни од претпоставке апсолутне аутономије дела, слободе уметности/уметника, али ни од контекстуалног детерминизма. Он је резултат приступа заснованог на студији концепата (’concept-based methodology’), схваћених као ’алатки’ које помажу да се разуме боље објекат истраживања. Рад „Protokoli i procedure postajanja umetnikom: Dejan Anđelković&Jelica Radovanović, Ko je najveći srpski umetnik?“, (*Zbornik seminara za studije moderne umetnosti Filozofskog fakulteta Univerziteta u Beogradu*, br. 13, Beograd 2017, 119-132) разматра механизме конструисања и успостављања институције највећег националног уметника у локалном свету уметности онако како су они предочени у видео-раду из 2002. године *Ко је највећи српски уметник?* Дејана Анђелковића и Јелице Радовановић. Објашњава се контекст настанка видео-рада, критичка перспектива коју рад заузима у односу на питања артикулације и организовања једне уметничке заједнице, као и у односу на свет или систем уметности који се током последње деценије 20. века драматично преобликовао.

Чланак **„Аспекти минимализма у уметности деведесетих: Мирјана Ђорђевић и Иван Илић“,** *Култура*, бр. 155, Београд 2017, 229-265, се бави уочавањем и интерпретирањем елемената историјског минимализма у примерима уметности деведесетих у Србији. Иако нису једини уметници чији је рад током последње деценије 20. века неговао сведену форму и остале минималистичке ’атрибуте’, Иван Илић и Мирјана Ђорђевић се од осталих издвајају по доследном заступању идеја, поступака, формалног језика који су у ближој релацији са историјским минимализмом. Закључује се да је пре реч реч о посред(ова)ној вези, јер се уочава да се она не темељи на критичкој рецепцији минимализма која је била усмерена да његову хладну естетику замени међуљудским односом и разменом, што *de facto* рефлектује процесе инсталирања постиндустријског друштва. У контексту другачије врсте транзиције, или двоструке транзиције, оне локалне, од социјализма ка неолибералном капитализму и оне глобалне, од индустријског ка постиндустријском, постминимал рефлектује транзицијску жељу заробљену идеологијом избора, а у делу Илић и Ђорђевић он се јавља пре свега као рецепција минималистичке естетике која је обликовала визуелни хоризонт деведесетих, фасцинација новим технологијама и њиховим могућностима утемељеним на логичким структурама и алгоритмима да производе серије, разлику, субјекте, предмете, слике и стварност.

Рад „1968. u Muzeju savremene umetnosti u Beogradu“ (*Zbornik seminara za studije moderne umetnosti Filozofskog fakulteta Univerziteta u Beogradu*, br. 14, Beograd 2018, 119-132)

анализира основне програмске циљеве и концепције Музеја савремене уметности у Београду у светлу његових идеолошких позиција и у контексту идеолошко-политичких оквира социјалистичке несврстане Југославије, а на примеру изложбеног програма Музеја током 1968. године. Објашњавају се разлози због којих се МСУ може сматрати за један од примера интелектуалне опозиције. Као први, издваја се његова политичка компатибилност програма с идеалним верзијама унутрашње (просвећени социјализам, равноправност и јединство југословенских народа уз поштовање културних различитости) и начелима прокламоване спољашње политике социјалистичке Југославије (политике мира, попуштања, несврстаности), али и његова некомпатибилност с оним што је била свакодневна политичка пракса или политичка реалност, док други лежи у активној улози Музеја у етаблирању апстрактне уметности као доминантне обликовне парадигме у уметности шездесетих, али и промоцији нових појава које је естаблишмент означавао декадентним и стога неподобним и штетним за једну социјалистичку заједницу и државу.

На међународној конференцији *Architecture and writing : ARCHTHEO '14 : theory of architecture* (Mimar Sinan Fine Arts University, Istanbul, 6-8. novembar 2014) излагала је и објавила рад „Private collections, public enjoyment“( у: Architecture and writing : ARCHTHEO '14 : theory of architecture  conference proceedings : [Istanbul], November 6-8, 2014; Istanbul 2014, 237-246). Рад се усредсређује на процесе и начине институционализације приватних уметничких колекција у специфичном друштвено-економском и политичком контексту транзиције и инсталирања неолиберализма. Уочавају се и разматрају три типа представљања или јавне видљивости приватних колекција (са мање или више присутним елемнтима приватног живота) у јавности Србије: а) самопроглашени музеј у којем се приватна колекција чува и излаже у за њу посебно осмишљеној и пројектованој згради, дислоцираној на приватном поседу изван града, а у близини насеља (Музеј Мацура); б) музеј који је одлуком Министарства културе Републике Србије регистрован као први приватни уметнички музеј у Србији са колекцијом усељеном у реновирану и за потребе музеја од власника колекције адаптирану зграду у историјском центру Београда (Музеј Цептер); и в) повремено излагање приватних колекција у државним музејима (колекција Трајковић, колекција Вујичић). Ове стратегије рефлектују нову политику утемељену на приватној иницијативи и оријентисану ка запоседању нових друштвених и културних позиција у складу са новом друштвено-економском агендом. У околностима затворених репрезентативних државних музеја у Београду, Народног и Музеја савремене уметности, због вишегодишњих радова на њиховој реконструкцији, ове приватне колекције запоседају привремено упражњено место репрезентативних поставки националне модерне и савремене уметности и активно учествују у (ре)конструисању историјскоуметничког наратива о националнохј уметности 20. века и културном наслеђу, чиме себе промовишу као моћне представнике и културне медијаторе (у континуалном процесу самоинституционализовања).

Као целина, књига, расправни и научни чланци, објављена саопштења са научних скупова др Јасмине Чубрило настали у периоду од 2013. године до данас, представљају резултате континуираног систематичног истраживачког рада, посвећености писању о уметности, историји и теорији уметности и излагачких пракси, поштовању етичких принципа науке и струке, доследно спроводећи намеру о доношењу иновативних интерпретација модерне и савремене уметности. Тиме чине оригинални допринос резултатима новије српске историје и теорије уметности и изучавању модерне и савремене уметности.

# Педагошки рад, рад у настави:

Др Јасмина Чубрило је од првог избора у звање ванредног професора (од 2015.) водила обавезне курсеве Настанак и развој ране модерне уметности, Историја и теорија авангарди и неоавангарди, Уметност после 1945 - модерна и постмодерна, у склопу којих су предавања и вежбе. Вежбе су најчешће биле реализоване као практични и теренски рад са студентима тако да су се одвијале у скоро свим музејским и галеријским просторима у Београду и на бројним изложбама. Од 2017. држи изборни курс Савремена уметност: теме, тенденције и теоријски концепти. Педагошки рад др Јасмине Чубрило одликује одлична комуникација са студентима, добра припремљеност наставе и редовно одржавање наставе и консултација, како на основним, тако и на постдипломским и докторским студијама. У настави заступа савремене методолошке погледе и најновији стручну литературу и добро припремљене визуелне презентације. Студенти добијају комплетан материјал, чиме се значајно доприноси њиховој квалитетној припреми за полагање испита. Студенти на предавањима и вежбама Јасмине Чубрило активно учествују у настави. Показатељ добре комуникације са студентима је и евалуација наставе која се креће у распону оцена од 4, 60 до 5, 00. (Оцена педагошког рада у студентским анкетама током целокупног претходног изборног периода: 2013-2014: 4, 69; 2014-2015: 4, 62; 4,33; 2015-2016: 4, 98; 5,00; 2016-2017: 4, 60; 4,49/4,57; 4, 83).

Менторски рад и учешће у комисијама за одбрану радова:

У периоду од 2013. године учествовала у раду дванаест комисија за одбрану мастер рада као и у раду Комисија за оцену и одбрану докторске дисертације: Драгана Чихорића "Између Загреба и Београда: Мица Тодоровић и сарајевска уметничка сцена тридесетих година" (одбрањена на Филозофском факултету 2015); Драгане Стојановић "Интерпретације мапиранја женског тела у текстуалним просторима уметности и културе" (одбрањена на Универзитету уметности 2014); Ане Сарвановић "Образовни обрт: Ка савременим теоријама образовања у уметности и култури" (одбрањена на Универзитету уметности 2014); Јоване Васић "Критичка институционална теорија Музеја савремене уметности" (Универзитет уметности, 2015); Биљане М. Лековић "Критичка музиколошка истраживања уметности звука: музика и sound art" (одбрањена на Факултету музичке уметности Универзитета уметности 2015); Смиљке Јовановић "Могућности теоријске апропријације: Карневал и маскарада у култури, уметности и теорији" (одбрањена на Универзитету уметности 2016); Милице Ружичић "Интерактивна инсталација у јавном простору ДОЛАП – критички потенцијал уметности" (члан Комисије, уметнички пројекат одбрањен на Универзитету уметности 2016); Владимира Николића "Око – екран ума" (члан Комисије, докторски уметнички пројекат одбрањен на Универзитету уметности 2016).

У истом периоду била менторка успешно одбрањених завршних радова Ане Симоне Зеленовић, "Анализа и интерпретација перформанса, хепенинга и боди арт-а Каталин Ладик (1968 – 1983): феминистичка студија" (мастер рад одбрањен 2016) и Николете Марковић, "Теорија и пракса текстилне радионице на Баухаусу из перспективе родних политика" (мастер рад одбрањен 2017) на мастер и Мије Луковац, "Однос приватног и јавног у савременој уметности, Универзитет уметности у Београду" (докторска теза одбрањена на Универзитету уметности 2015) на докторским студијама.

Ангажман на Одељењу и Факултету:

Јасмина Чубрило је, као представник Одељења, била или јесте члан Централне комисије за пријемне испите (2014 и 2015); члан Статутарне комисије (од 2016) и члан Комисије за састављање теста из опште информисаности за пријемни испит Одељења за историју уметности (2016, 2017 и 2018)

Закључно мишљење комисије:

Комисија констатује да др Јасмина Чубрило, ванредни професор на Одељењу за историју уметности, испуњава услове прописане Критеријумима за стицање звања наставника на Београдском универзитету 2016. године, за (поновни) избор у звање ванредног професора.

Поред формалне испуњености услова табеларно исказане, кандидаткиња др Јасмина Чубрило је на основу свог досадашњег рада показала способност истраживачког и оригиналног научног рада, одличне способности и посвећеност у педагошком и менторском раду, посвећеност научном раду и давању на увид његових резултата, дар за комуникацију и преношење знања, изузетну кооперативност и колегијалност на заједничким пројектима на којима је сарађивала са колегама са Одељењу за историју уметности, Филозофског факултета у Београду.

Због свега наведеног у овом извештају и Сажетку, комисији је задовољство да Изборном и Наставно научном већу Филозофског факултета у Београду предложи избор др Јасмине Чубрило у звање ванредног професора за ужу научну област Историја ликовне уметности и архитектуре.

**Београд, 23.05.2018**

**ЧЛАНОВИ КОМИСИЈЕ:**

**Др Лидија Мереник, ред. професор**

**Др Симона Чупић, ред. професор**

**Др Никола Шуица, редовни професор,**

**(историја уметности), Факултет ликовних уметности, Универзитет уметности, Београд**