**НАСТАВНО-НАУЧНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

**ИЗВЕШТАЈ О ИЗБОРУ ВОЈИНА СИМУНОВИЋА**

**У ЗВАЊЕ ИСТРАЖИВАЧ-САРАДНИК**

На предлог Кадровске комисије Филозофског факултета Универзитета у Београду, Наставно-научно веће Филозофског факултета, на својој XVIII редовној седници одржаној 03.05.2018. године, донело је одлуку да се покрене поступак за избор Војина Симуновић у звање ИСТРАЖИВАЧ-САРАДНИК. Наставно-научно веће је на истој седници формирало комисију за припрему извештаја о кандидату. Комисија је извештај сачинила према критеријумима изложеним у *Правилнику о поступку и начину вредновања и квантитативном исказивању научно-истраживачких резултата истраживача* (Службени гласник Републике Србије, бр 24/16, 21/17 38/17). Истом одлуком именована је Комисија за спровођење поступка избора у саставу:

- др Горан Опачић, ванредни професор Филозофског факултета, Универзитета у Београду

- др Ирис Жежељ, доцент Филозофског факултета, Универзитета у Београду

- др Данка Пурић Филозофског факултета, Универзитета у Београду

Комисија је прегледала конкурсну документацију и анализирала професионалну делатност кандидата. На основу тога, Комисија подноси следећи извештај, као и предлог који из анализе следи.

**Основни подаци о биографији и професионалном развоју Војина Симуновића**

Војин Симуновић је рођен 08.02.1991. у Никшићу. Основне студије психологије уписао је школске 2009/2010. године на Филозофском факултету Универзитета у Београду. Током завршне године био је на истраживачком смеру. Дипломирао је 25.09.2013. са просечном оценом 8.92. Школске 2013/2014. године уписао је мастер студије психологије под менторством проф. др Ирис Жежељ. Током мастер студија остварио је просечну оцену 10.00, а мастер рад на тему „Утицај услова испитивања на склоност ка социјално пожељном одговарању“ одбранио је 09.12.2014 са оценом 10. Школске 2014/2015. године уписао је докторске студија психологије под менторством проф. др Јована Мирића. У току досадашњег студирања на докторским студијама одслушао је и положио (са просечном оценом 9.83) свих 6 предмета који су предвиђени програмом студија. Одбранио је нацрт докторске дисертације на тему „Развој разумевања симболичких процеса у каузацији емоција“ са оценом 10, и тренутно прикупља емпиријске податке за израду докторске дисертације. У међувремену је написан и прихваћен реферат о подобности докторске теме и кандидата.

**Преглед и оцена радова кандидата**

Војин Симуновић је објавио један рад у којем је први аутор у међународном часопису по посебној одлуци МПНТР (1/М24), два рада у целини у којима је један од аутора у конференцијским зборницима (2/М63), три излагања публикована у конференцијским књигама резимеа (3/М64), а аутор је и других саопштења на научним скуповима. Примарни фокус научно-истраживачког рада Војина Симуновића су теме из области развојне психологије, а у досадашњим радовима бавио се и темама из социјалне психологије и опште психологије. Следи приказ одабраног научног рада:

Simunović, V., Đurović, A. i Mirić, J. (2015). Fenomen srećnog prestupnika: mišljenje ili znanje. *Zbornik instituta za pedagoška istraživanja*, *47*, 269-284.

DOI: 10.2298/ZIPI1502269S

Претходни налази показали су да деца из Србије, за разлику од деце из западних земаља, преступнику углавном приписују негативне а не позитивне емоције. Због тога је испитивано да ли је такав резултат последица њиховог знања или аутентичног моралног мишљења. У две студије, коришћењем Пијажеовог поступка парова прича, варирани су врста намере, величина повреде и величина добити, а од деце је тражено да кажу како се који преступник осећа. Обе студије су показале да испитаници преступнику приписују негативне емоције у складу са моралним а не инструменталним схватањем преступа. Тиме је показано да њихови одговори не одражавају морално знање, него аутентично морално мишљење.

**Рад на пројектима**

Министарствo просвете, науке и технолошког развоја Републике Србије је од марта 2018. године одобрило укључивање Војина Симуновића у неки од пројеката који су под ингеренцијом министарства, а проф. др Горан Кнежевић, руководилац пројекта *Идентификација, мерење и развој когнитивних и емоционалних компетенција важних друштву оријентисаном на европске интеграције* (ОИ 179018) сложио се са тим да се Војин Симуновић укључи у тај пројекат.

**Остале активности**

Током школске 2011/2012 године Војин Симуновић је био демонстратор на предмету Психологија личности код проф. др Душана Стојнова. Током школске 2012/2013 године обављао је праксу на истраживачком модулу у оквиру пројекта проф. др Горана Кнежевића. У другој половини 2014. године и првој половини 2015. године волонирао је као помоћник истраживача у фирми „ГФК“, а у другој половини 2015. године и првој половини 2016. године био је хонорарно ангажован као истраживач у фирми „Ипсос Стратеџик Маркетинг“. Од априла 2017. године до априла 2018. године обављао је приправнички стаж у Специјалној болници за болести зависности.

**Закључак и предлог одлуке**

На основу података о професионалном развоју Војина Симуновића и његове научне продукције, као и на основу анализе вредности научних радова, сматрамо да је Војин Симуновић испунио све формалне (основне студије завршене са просечном оценом 8.92, мастер студије завршене са просечном оценом 10.00, уписане докторске академске студије, пријављена и прихваћена тема докторске дисертације, постојање објављеног рецензираног научног рада) и садржинске услове (квалитет радова) за избор у истраживачко звање ИСТРАЖИВАЧ-САРАДНИК.

Београд, \_\_\_\_\_\_\_\_\_\_ 2018. године

КОМИСИЈА:

\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф.- др Горан Опачић

\_\_\_\_\_\_\_\_\_\_\_\_\_\_\_\_\_\_\_\_\_\_\_

Доц.- др Ирис Жежељ

\_\_\_\_\_\_\_\_\_\_\_\_\_\_\_\_\_\_\_\_\_\_\_

Доц.др Данка Пурић