Nastavno-naučnom veću

Filozofskog fakulteta Univerziteta u Beogradu

U svojstvu članova Komisije za pripremu izveštaja o izboru u istraživačko zvanje, izabrane na XVIII redovnoj sednici Nastavno-naučnog veća Filozofskog fakulteta održanoj 3. maja 2018. godine, podnosimo Veću sledeći

**IZVEŠTAJ**

**o ispunjenosti uslova za izbor Miloša Panajotova**

**u zvanje istraživač-pripravnik**

Miloš Panajotov rođen je 14.5.1989. godine u Beogradu, gde je završio osnovnu školu i maturirao u Sedmoj beogradskoj gimnaziji. Osnovne studije filozofije na Filozofskom fakultetu u Beogradu upisao je 2008. godine, a završio 2012. s prosečnom ocenom 8.85. Završni rad s naslovom „Kantovo shvatanje prostora i vremena“ odbranio je pod mentorstvom doc. dr Ivana Vukovića. Iste godine upisao je master studije filozofije, koje je završio 2014. godine s prosečnom ocenom 10. Master rad s nazivom „Čalmersova metaontologija“ izradio je pod mentorstvom doc. dr Andreja Jandrića i odbranio ga s najvišom ocenom. U januaru 2015. godine upisao je doktorske studije na Odeljenju za filozofiju Filozofskog fakulteta u Beogradu, a u decembru 2017. uspešno je odbranio predlog teme doktorske disertacije s naslovom „Pojam utemeljivanja u savremenoj metafizici“. Do sada nije objavljivao i nije bio zaposlen.

Završni master rad Miloša Panajotova posvećen je metaontološkom antirealizmu Dejvida Čalmersa, stanovištu prema kome su ontološka pitanja loše formulisana i intrinsično defektna, te stoga ne dopuštaju nikakve jasne i nedvosmislene odgovore. Panajotov je ukazao na istorijske korene ovakvog shvatanja ontologije u gledištima Rudolfa Karnapa i članova Bečkog kruga, kao i na problematične pretpostavke o vezi zamislivosti i mogućnosti na kojima ono počiva.

U svojoj doktorskoj disertaciji Panajotov istražuje različite pojmove ontološke zavisnosti i njihov odnos prema najopštijem takvom pojmu − pojmu utemeljivanja (*grounding*) koji brojni savremeni autori, poput Kita Fajna, Gideona Rozena ili Džonatana Šafera, upotrebljavaju kako bi formulisali nekauzalna metafizička objašnjenja. Pojam utemeljivanja svoju primenu pronalazi u određivanju ontološkog prioriteta među činjenicama, kao i pokušajima filozofa da specifikuju fundamentalnu strukturu realnosti i skup „ontološki povlašćenih“ bazičnih istina o svetu iz koga bi se mogle dedukovati sve druge istine. Panajotov nastoji da odbrani tezu o neophodnosti uvođenja ovakvog pojma protiv različitih skeptičkih prigovora, kako onih kojima se dovodi u pitanje njegova razumljivost i dovoljna određenost, tako i onih kojima se poriče njegova plodnost i opravdanost. Demonstrirajući veliku veštinu u primeni metoda pojmovne analize, Panajotov argumentuje da različiti stariji i specifičniji pojmovi ontološke zavisnosti, kao što su supervenijencija ili činjenje istinitim (*truthmaking*), ne mogu uspešno da zamene pojam utemeljivanja u svim slučajevima u kojima se on koristi, kao i da, suprotno mišljenju pojedinih filozofa, ne postoji pluralizam utemeljivanja, već je reč o jedinstvenom pojmu koji zadovoljava izvesne formalne uslove. Kritičko ispitivanje i upoređivanje različitih pojmovnih oruđa i okvira u fokusu su savremenih istraživanja u metafizici, a Panajotov na originalan način brani tezu da nam tek uvođenje pojma utemeljivanja omogućava da sagledamo pravu prirodu i predmet pojedinih metafizičkih sporova.

S obzirom na dokazane akademske kvalitete i naučnoistraživački potencijal kandidata, Komisija nalazi da su ispunjeni svi neophodni uslovi i predlaže Nastavno-naučnom veću da izabere Miloša Panajotova u zvanje istraživača-pripravnika.

U Beogradu, 18.5.2018. članovi Komisije:

dr Andrej Jandrić, docent

dr Miloš Arsenijević, redovni profesor

dr Miljana Milojević, docent