Наставно научном већу

Филозофског факултета Универзитета у Београду

**ИЗВЕШТАЈ**

**о испуњености услова за избор Катарине Максимовић у звање истраживача сарадника**

На предлог Кадровске комисије, Наставно-научно веће Филозофског факултета у Београду је на седници одржаној 3.5.2018. године донело одлуку да се покрене поступак за избор **Катарине Максимовић** у звање истраживача сарадника. На истој седници Веће је формирало Комисију за припрему извештаја о кандидату и спровођење поступка избора у саставу: проф. др Живан Лазовић, редовни професор, проф. др Слободан Перовић, редовни професор и доц. др Милош Аџић.

На основу увида у конкурсну документацију и анализе научних радова кандидата, Комисија подноси следећи ИЗВЕШТАЈ са **закључним предлогом да се Катарина Максимовић изабере у звање истраживач сарадник за научну област *филозофија***.

Катарина Максимовић је рођена 21. маја 1991. године у Београду. Основне студије филозофије уписала је на Филозофском факултету у Београду 2010. године. Током основних студија остварила је просечну оцену 9,98. Дипломирала је 2014. године са оценом 10, на тему „Да ли противчињенички кондиционали уназад изражавају исказе?'' код проф. др Владана Ђорђевића.

Мастер студије је уписала на Филозофском факултету у Београду 2014. и завршила их годину дана касније са просечном оценом 9,75. Дипломирала је 2015. године са оценом 10 и мастер радом на тему „Употребе математичког језика“ код доц. др Милоша Аџића.

Докторске студије на Филозофском факултету у Београду уписала је школске 2015/2016 године. Тренутно је ангажована на вежбама као сарадник у настави на Филозофском факултету у Београду на предметима: *Логика*, *Математика* и *Дедуктивне структуре*.

У току докторских студија одржала је следећа предавања: „Дедукција и употребе језика“ (Семинар за општу теорију доказа, Математички институт, САНУ, фебруар 2016.), „Тенијерова структурална синтакса и језик предикатске логике“ (Семинар за општу теорију доказа, Математички институт, САНУ, фебруар 2017.), као и предавање „Да ли је природна дедукција природна?“ (Конференција за експерименталну психологију, Филозофски факултет у Београду, март 2017.)

Катарина Максимовић је до сада објавила следеће научне радове: „Uses of the language of mathematics“ (2016) *Theoria*, No. 1, 26-41. и „Is natural deduction natural?“(2017) *Empirical studies in psychology,* Институт за психологију и лабораторија за експерименталну психологију, 55-56 (заједно са групом аутора).

Област истраживања кандидаткиње Катарине Максимовић је *логика* и њој сродне филозофске дисциплине. Њена се докторска теза тиче интензионалности појма алгоритма и на веома занимљив начин доводи у вези две од четири главне области логике: теорију израчунљивости и теорију доказа.

Катарина Максимовић је чланица Извршног одбора *Логичког друштва*, које ради при Математичком институту САНУ. Својим досадашњим радом, како у настави на Филозофском факултету у Београду тако и иначе, она је много допринела унапређењу логике у нашој средини.

Имајући све ово у виду, сматрамо да докторанткиња **Катарина Максимовић** у потпуности испуњава услове за избор у истраживачко звање **истраживач-сарадник**, за ужу научну област *филозофија* (у области друштвено-хуманистичких наука) и предлажемо Наставно-научном већу да је у то звање изабере.

Београд, 14.5.2018. године

Чланови комисије:

Проф. др Живан Лазовић, редовни професор

Проф. др Слободан Перовић, ванредни професор

Доц. др Милош Аџић