Наставно научном већу

Универзитета у Београду – Филозофског факултета

У својству чланова Комисије за припрему извештаја о избору у истраживачко звање, изабране на XVIII редовној седници Наставно-научног већа Филозофског факултета одржаној 3.05. 2018. године, подносимо Већу следећи

**ИЗВЕШТАЈ**

**о испуњености услова за избор колегинице Александре Давидовић**

**у звање истраживач-приправник**

Aлександра Давидовић рођена је у Београду 1.11.1992. године, где је са одличним успехом завршила основну школу и Прву београдску гимназију. Основне студије филозофије уписала је на Филозофском факултету у Београду 2011. и окончала 2016. године, са просечном оценом 9,85 и оценом 10 за завршни рад (на тему „Скептицизам и натурализам у Хјумовој епистемологији“). Звање мастера филозофије стекла је на истом Факултету 2017. године, одбранивши завршни рад под насловом „Хјум и позни Витгенштајн: скептицизам, натурализам и метафилозофија“ (са оценом 10) и остваривши укупну просечну оцену 10 на мастер студијама. Од 2017. студенткиња је докторских студија филозофије на Филозофском факултету, на којима испуњава све предвиђене обавезе.

Током основних и мастер студија била је стипендисткиња Министарства просвете Републике Србије и Фонда за младе таленте („Доситеја“) Министарства омладине и спорта Републике Србије. Од уписа на докторске студије стипендисткиња је Министарства просвете, науке и технолошког развоја Републике Србије. Као стипендисткиња Министарства прикључена је на пројекат „Динамички системи у природи и друштву: филозофски и емпиријски аспекти“ (ев. број 179041).

Објавила је 2016. године чланак под насловом „Витгенштајн о знању, извесности и скептицизму“ у водећем националном часопису из филозофије *Theoria* 59 (3): 93–104. У марту 2018. године учествовала је на међународној радионици „Recasting the *Treatise*“ у Будимпешти са саопштењем под насловом „Development of Hume’s Thinking about the Relationship between Scepticism and Philosophy“. Тренутно ради на припреми овог рада за објављивање. Oд октобра 2017. године учествовала је у организацији међународне конференције из филозофије за студенте постдипломских студија (*Third Belgrade Graduate Conference in Philosophy*“, одржаној од 4-6. маја на Филозофском факултету у Београду) као један од студената који су се заложили за обнављање ове конференције. Тренутно учествује у планирању организације четврте по реду овакве конференције која ће се одржати 2019. године на Филозофском факултету у Београду. Говори енглески и италијански језик.

Пошто су на тај начин су убедљиво доказани академски квалитети и научноистраживачки потенцијал кандидаткиње, комисија сматра да су испуњени сви неопходни услови и предлаже Наставно-научном већу да изабере Александру Давидовић у звање истраживача-приправника.

У Београду, 8.05.2018. године чланови Комисије:

др Живан Лазовић, редовни професор

др Александра Зорић, доцент

др Машан Богдановски, доцент