УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

НАСТАВНО НАУЧНОМ ВЕЋУ

Одлуком Наставно научног већа Филозофског факултета Универзитета у Београду од 3.05.2018. године изабрани смо у Комисију за писање извештаја за избор Драгане Пурешевић у истраживачко звање ИСТРАЖИВАЧ ПРИПРАВНИК. Након проучавања поднете документације и радова кандидата Комисија подноси Већу Филозофског факултета следећи

И З В Е Ш Т А Ј

Драгана Пурешевић је рођена 09. јуна 1992. године у Шапцу, где је завршила основну и средњу школу. Основне студије педагогије је завршила на Филозофском факултету Универзитета у Београду 2015. године са просечном оценом 9.54, а мастер студије педагогије на истом факултету 2016. године са просечном оценом 10. Мастер рад из предшколске педагогије на тему „Учешће деце у колаборативној евалуацији програма“, одбранила је са највишом оценом код ментора проф. др Драгане Павловић Бренеселовић.

Докторске студије на Филозофском факултету Универзитета у Београду је уписала 2016/17. године као прва на листи примљених кандидата и сада је студент друге године докторских студија на Одељењу за педагогију и андрагогију. У априлу 2017. године постала је стипендиста Министарства просвете, науке и технолошког развоја Србије за период 2016-2020. године. По основу стипендирања, укључена је у научно истраживачки пројекат Института за педагогију и андрагогију који финансира Министарство просвете, науке и технолошког развоја „Модели процењивања и стратегије унапређивања квалитета образовања у Србији“.

На основу одлуке Одељења за педагогију и андрагогију Филозофског факултета Универзитета у Београду донетој на седници 9.02.2017. године Драгана Пурешевић је ангажована као докторанд у настави на предмету ,,Професионалне вештине“. На основу одлуке Одељења за педагогију и андрагогију од 11.09.2017. године поново је ангажована као докторанд у настави за 2017/18. годину на предметима „Професионалне вештине “ и „Образовна политика у ПВО “.

Драгана Пурешевић стиче истраживачко искуство и учешћем у научно истраживачким и развојним пројектима. Од 2017. године укључена је у пројекат Института за педагогију и андрагогију и Министарства просвете, науке и технолошког развоја, ,,Модели процењивања и стратегије унапређивања квалитета образовања“ (ОИ 179060) и од 2016. године је сарадник у пројекту „Године узлета – Основе програма предшколског васпитања и образовања“ који партнерски реализују Институт за педагогију и андрагогију, ЗУОВ, МПНТР, УНИЦЕФ. Током 2015. године учествовала је као истраживач у прикупљању података за завршну евалуацију на пројекту ,,Калеидоскоп – диверсификација облика и програма предшколског васпитања и образовања“, који су реализовали Институт за педагогију и андрагогију, МПНТР и УНИЦЕФ. Учествовала је у регионалном пројекту „Заштита деце од насиља и промоција друштвене инклузије за децу са сметњама у развоју у Западном Балкану и Турској“, који је реализован у оквиру ИПА пројекта и УНИЦЕФ.

Учесник је Интернационалне летње школе *Квалитативне методе*, на Radboud University у Холандији-Најмеген (Ерасмус стипендија) од 14-18. августа 2017. године и била је излагач на више конференција студената педагогије од 2014. до 2017 године.

У свом досадашњем истраживачком раду објавила је рад:

Пурешевић, Д. (2017). Дијалог као ВАСпитање данас. У: Станчић, Тадић, Николић-Максић (Уред.), *ВАСпитање данас*, (ст. 111-116). Београд: Институт за педагогију и андрагогију Филозофског факултета.

Током основних и мастер студија Драгана Пурешевић је, поред изузетне посвећености факултетским обавезама, показала и висок степен професионалног ангажовања учешћем у развијању и промовисању активности Клуба студената педагогије, организацији и реализацији сусрета педагога на Филозофском факултету у Београду као и волонтерским радом у организацији „Пријатељи деце Србије“. Водитељ је акредитованог семинара стручног усавршавања ,,Подршка развоју критичког мишљења на раном узрасту“ и учесник је Мреже практичара за подршку предшколском васпитању и образовању, коју воде Институт за педагогију и андрагогију, МПНТР и УНИЦЕФ.

**На основу свега изнетог може се закључити да Драгана Пурешевић у потпуности испуњава услове, па стога предлажемо Наставно научном већу Филозофског факултета Универзитета у Београду да Драгану Пурешевић изабере у звање ИСТРАЖИВАЧА ПРИПРАВНИКА.**

Београд, 15.05.2018. Чланови комисије

--------------------------------------------------------------

Др Живка Крњаја, редовни професор

-------------------------------------------------------------

Др Драгана Павловић Бренеселовић, редовни професор

--------------------------------------------------------------

Др Лидија Мишкељин, доцент