Наставно научном већу

Филозофског факултета Универзитета у Београду

**ИЗВЕШТАЈ**

**о испуњености услова за избор Јоване Костић у звање истраживача сарадника**

На предлог Кадровске комисије, Наставно-научно веће Филозофског факултета у Београду је на седници одржаној 3.5.2018. године донело одлуку да се покрене поступак за избор **Јоване Костић** у звање истраживача сарадника на Одељењу за филозофију. На истој седници Веће је формирало Комисију за припрему извештаја о кандидату и спровођење поступка избора у саставу: проф. др Живан Лазовић, редовни професор, проф. др Слободан Перовић, редовни професор и доц. др Милош Аџић.

На основу увида у конкурсну документацију и анализе научних радова кандидата, Комисија подноси следећи ИЗВЕШТАЈ са **закључним предлогом да се Јована Костић изабере у звање истраживач сарадник за научну област *филозофија***.

Јована Костић рођена је 26.4.1991. године у Београду. Основне студије филозофије на Одељењу за филозофију Филозофског факултета у Београду завршила је 2014. године са просечном оценом 9,94 и одбрањеним дипломским радом на тему „Да ли кондиционали имају истиносну вредност?“.

Мастер студије на истом одељењу завршила је 2015. године са просечном оценом 10 и одбрањеним завршним радом под насловом „Гедел и математички језик“.

На истом одељењу, 2015. године уписала је докторске студије филозофије. Стипендисткиња је Министарства просвете, науке и технолошког развоја од 2016. године. Као сарадник у настави ангажована је на Одељењу за филозофију на предметима Логика, Филозофија математике и Логика-мастер студије.

Учествовала је на конференцији „Сувремени филозофски проблеми“ у Загребу 2013. године са излагањем на тему „Проблем идентитета кроз могуће светове“. На Математичком институту САНУ 2016. године одржала је предавање под називом „Гедел и формални језик“, а 2017. године предавање под називом „Тенијерова структурална синтакса и формални језик предикатске логике“.

Објавила је рад „Gödel and the Language of Mathematics“ у часопису *Филозофски годишњак*, бр. 28, 2015. године. Заједно са групом аутора учествовала је 2017. године на научном скупу *Емпиријска истраживања у психологији* који је организовало Одељење за психологију Филозофског факултета у Београду. Резиме предавања објављен је у књизи резимеа *Empirical Studies in Psychology* под називом „Is natural deduction natural“.

Област истраживања кандидаткиње Јоване Костић је *логика* и њој сродне филозофске дисциплине, пре свега *филозофија математике* и *филозофија језика*. Њена се докторска теза тиче појма интензионалности и утврђивања формалних средстава којима би се тај и њему сродни појмови могли проучавати.

Јована Костић је чланица Извршног одбора *Логичког друштва*, које ради при Математичком институту САНУ. Својим досадашњим радом, како у настави на Филозофском факултету у Београду тако и иначе, она је много допринела унапређењу логике у нашој средини.

Имајући све ово у виду, сматрамо да докторанткиња **Јована Костић** у потпуности испуњава услове за избор у истраживачко звање **истраживач-сарадник**, за ужу научну област *филозофија* (у области друштвено-хуманистичких наука) и предлажемо Наставно-научном већу да је у то истраживачко звање изабере.

Београд, 14.5.2018. године

Чланови комисије:

Проф. др Живан Лазовић, редовни професор

Проф. др Слободан Перовић, ванредни професор

Доц. др Милош Аџић