**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета Универзитета у Београду од 03.05.2018. године, изабрани смо у комисију за припрему реферата о кандидатима који се буду јавили на конкурс за избор у звање доцента за ужу научну област Андрагогија, са 30% пуног радног времена, на одређено време од пет година. Конкурс је објављен у Огласним новинама Националне службе за запошљавање „Послови“ 02.05.2018. године. На конкурс се пријавио један кандидат, **др Бојан Г. Љујић**. Пошто смо се упознали са биографијом и радовима кандидата, част нам је да поднесемо следећи

**И З В Е Ш Т А Ј**

**Биографски подаци**

Бојан Г. Љујић је рођен у Београду 1983. године, где је завршио основну школу и Шесту београдску гимназију са одличним успехом. Студије андрагогије, на Одељењу за педагогију и андрагогију Филозофског факултета у Београду, окончао је са просечном оценом 9.0. Дипломирао је оценом 10 на тему „Компјутерска писменост студената и однос према раду у рачунарској учионици“. Постдипломске докторске студије андрагогије је уписао 2010. године, када је и изабран у истраживачко звање истраживач-приправник на Одељењу за педагогију и андрагогију. Године 2013. је унапређен у звање истраживач-сарадник, 2016. је реизабран у исто звање и у том звању сада ради на Институту за педагогију и андрагогију Филозофског факултета у Београду. Докторску дисертацију под називом „Образовање као чинилац употребе Интернета у слободном времену одраслих“ успешно је одбранио 27.09.2017. године на Филозофском факултету Универзитета у Београду. Године 2017. је изабран у звање асистента за ужу научну област Андрагогија, а у том звању и данас ради на Одељењу за педагогију и андрагогију Филозофског факултета у Београду.

**Преглед и оцена научног и стручног рада кандидата**

Бојан Г. Љујић учествује континуирано у научно-истраживачким пројектима који се реализују на Институту за педагогију и андрагогију Филозофског факултета. Током 2010. и 2011. године био је сарадник на пројекту „Образовање и учење – претпоставке европских интеграција“, који је био финансиран од стране Министарства за науку и технолошки развој Републике Србије. Од 2011. године је сарадник на пројекту „Модели процењивања и стратегије унапређења квалитета образовања у Србији“, који финансира Министарство просвете и науке Републике Србије.

Својим прилозима је учествовао на међународним и националним скуповима. Био је национални известилац на 15. Међународној конференцији Балканског друштва за педагогију и образовање (BASOPED) која је, под називом „*Educational Reform in the 21st Century in Balkan Countries*“, одржана 2012. године у Букурешту (Румунија). У септембру 2015. године, својим прилогом, Бојан Г. Љујић је учествовао у раду међународног научног скупа „*ESRALE Summer Academy – Empirical Research in Adult Learning and Education: Conceptual and Methodological Problems*“, а 2013. године, био је учесник у раду националног скупа „*Педагог између теорије и праксе*“, одржаног у Београду и организованог од стране Филозофског факултета и Института за педагогију и андрагогију. Са пленарним излагањем на тему „Употреба Интернета у образовању одраслих: доколичарско-образовна перспектива“, учествовао је на 3. Регионалној „EPALE“ конференцији „*Истраживачка пракса у образовању одраслих*“, у организацији Центра за стручно образовање и „EPALE“ Националног сервиса подршке Црне Горе (Будва, март 2018. године). Године 2018, са националним извештајем, учествовао је на 4. Међународној конференцији „*Градимо мостове у образовању одраслих*“, одржаној у Биограду на Мору (Хрватска) у организацији Агенције за струковно образовање и образовање одраслих Републике Хрватске.

Од првог избора (прво као докторанд ангажован у настави, а потом као асистент), Бојан Г. Љујић је учествовао или учествује у организацији и реализацији наставе на следећим предметима основних студија Студијске групе за андрагогију: Андрагогија слободног времена; Андрагогија комуникација и медија (на истим курсевима је био ангажован као демонстратор у периоду 2007-2010. године); Андрагогија игре и стваралаштва; Образовање и рекреација одраслих; Online образовање одраслих; Образовање и комуникационе вештине одраслих. Његов допринос се посебно исказује у ангажовању око организације и реализације дела програма наведених предмета који се односи на *online* образовање одраслих. Показао је успех у сталном усавршавању модераторских вештина, како сопствених тако и студентских, у реализацији компјутерских система за управљање процесом учења (LMS – посебно Мoodle).

Сарадња Бојана Г. Љујића са студентима је успешна о чему говоре подаци последње евалуације – у јесењем семестру школске 2017/2018. године оцењен је укупном просечном оценом 4.71 од стране студената који су похађали наставу на предмету Андрагогија комуникација и медија (на коме је ангажован као асистент). Од када је као докторанд 2010. године ангажован у настави на Катедри за андрагогију, непрекидно показује напредак у сферама припреме и реализације наставе, као и оцењивања рада студената. Његова иновативност посебно се запажа у: примени нових технологија и медија у припреми и „испоруци“ образовних садржаја, као и праћењу и процењивању рада студената; *online* менторском, модераторском и консултативном образовном раду са студентима; подстицању студената на активну истраживачко-образовну комуникацију и интеракцију у виртуелним образовним окружењима, као и конструктивно коришћење и критичко приступање електронским образовним ресурсима, што битно доприноси њиховој припреми за самостално и мотивисано континуирано учење и образовање.

Бојан Г. Љујић је био члан Комисије за попис библиотечког фонда библотеке Одељења за педагогију и андрагогију Филозофског факултета Универзитета у Београду 2011. године. Од 2010. до 2012. године био је сарадник Комисије за промоцију студијских програма Филозофског факултета Универзитета у Београду, а данас је један од представника Катедре за андрагогију у поменутој комисији.

Активно учествујући на разним семинарима и радионицама, кандидат се континуирано професионално усавршава. Помињемо само неке од њих:

* 2009. - *Online* форум „*Virtual Forum on HR Policies for Europe and the CIS*“, организован од стране *International Telecommunication Union* (ITU)
* 2010. - „*Adult Education in Germany and Europe – Seminar for Multipliers from Serbia*“, у Bad Liebenzellu, Немачка
* 2011. - Радионица „*Let’s Develop*“ из области социјалне терапије коју је водила Lois Holzman са *East Side Institute for Group and Short Term Psychotherapy*, New York (један од организатора и учесник)
* 2011. - „Тренинг бизнис тренера“, организован од стране Акедемије женског предузетништва из Кикинде (један од реализатора и учесник)
* 2011-2012. - „Медијски пројекат – млади и стари дуж Дунава“, под покровитељством Дунавске канцеларије из Улма и Центра за опште научно и континуирано образовање Универзитета у Улму (Немачка)
* 2015. - полазник „*ESRALE Summer Academy*“, Универзитет у Београду.
* 2018. - учествовао у обуци за писање ЕRASMUS+ KA2 пројеката организованој од стране Нацоналне ЕRASMUS+ агенције Републике Србије „Темпус“.

Своје комуникационе, кооперативне и инвентивне особине и организаторске вештине, Бојан Г. Љујић је показао у реализацији многих стручних активности:

* Учествовао је у организацији и реализацији промотивних радионица Филозофског факултета у средњим школама по Србији (2010)
* Био је један од организатора и реализатора изложбе Студијске групе за андрагогију Филозофског факултета у оквиру манифестације „Ноћ музеја“ (2011)
* Члан организационог тима 14. Међународне конференције Балканског друштва за педагогију и образовање (BASOPED) „*Evaluation in Education in the Balkan Countries*“ (2011)
* Члан организационог тима 5. андрагошког дана, одржаног 2012. године под покровитељстом Друштва андрагога Србије
* Као представник Друштва андрагога Србије активно учествовао у подношењу пријава за међународне ЕRASMUS+ KA1 и KA2 пројекте мобилности и стратешких партнерстава у области образовања одраслих у пројектном циклусу за 2018. годину.

Бојан Г. Љујић је члан међународних организација: BASOPED – *Balkan Society for Pedagogy and Education* и ESREA – *European Society for Research in Education of Adults*, као и националне организације „Друштво андрагога Србије“.

Библиографија Бојана Г. Љујића броји 27 ауторских и коауторских радова са разноврсном научном категоризацијом. Из библиографије, која је у потпуности дата у прилогу, овом приликом издвајамо и анализирамо три самостална рада и његову докторску дисертацију.

**Љујић, Б. (2013). Компјутерска писменост студената и процена значаја интеракције у компјутерским учионицама. У: Крњаја, Ж., Павловић Бренеселовић, Д. и Поповић, К. (Ур.). *Педагог између теорије и праксе (зборник радова)* (205-210). Београд: Филозофски факултет, Институт за педагогију и андрагогију.**

У овом раду тежи се сагледавању начина на који студенти перципирају сопствену компјутерску описмењеност, као и специфичност образовне итеракције у компјутерским учионицама. Резултати истраживања могу бити вредан допринос оптимизацији оног дела високошколског образовања које се одвија у технолошки обогаћеним окружењима, као и креирању образовања које је по мери студената као централних субјеката у образовном процесу. Аутор истиче да у савременом друштвено-технолошком контексту, у коме је доминантан утицај информационих и комуникационих технологија, образовна делатност добија нове димензије. Промене су најочигледније у сфери образовних окружења у чијим се оквирима образовни рад све више заснива на примени компјутерских технологија. У том смислу, све се чешће истиче значај компјутерске писмености као једне од вештина која је неопходна са аспекта „нормалног“ функционисања у сфери образовања, али и у друштву генерално.

**Љујић, Б. (2011). Менаџерске компетенције инструктора у *online* образовању одраслих. *Образовање одраслих*, 11(1), 47-62.**

Аутор се у чланку бави рефлексијом употребе нових информационо-комуникационих технологија у образовању одраслих. Посебно трага за осветљавањем специфичних компетенција наставника које њихова употреба захтева у управљању процесом образовања одраслих. Образовање одраслих, подржано овим технологијама, подразумева поседовање, како неких већ познатих компетенција наставника тако и потпуно нове. Аутор налази да се и традиционалне компетенције у ситуацији *online* образовања манифестују на начин који је суштински одређен тим технологијама. Водећи се циљем сагледавања позиције менаџерских компетенција инструктора у *online* образовању, аутор, с правом, закључује да оне заузимају значајно место у сету инструкторских компетенција. Такође, налази да су у благо истакнутијем положају у односу на друге. Уочава се њихова различитост у односу на истородне традиционалне компетенције. Специфичност је предодређена природом нових медија које се користе у *online* oбразовању одраслих. Посебан допринос научној прецизности и међусобном научном разумевању и комуникацији чини део који се односи на запажање да се менаџерске компетенције другачије препознају и сагледавају у расправама које долазе из образовне области, него из других сфера, на пример, економије, менаџмента и слично.

**Ljujić, B. (2011). Students Evaluation of Educational Work in Computer Classroom and Implications for Its’ Enhancement. In Pejatović, A. (Ed.), *Evaluation in Education in the Balkan Countries* (457-463). Belgrade: Institute for Pedagogy and Andragogy Faculty of Philosophy University of Belgrade.**

У раду се износе резултати емпиријског истраживања које се односи на вредновање доприноса рада у компјутерској учионици настави у високошколском образовању. Растућа актуелност употребе компјутерских учионица, где се срећу физичко и виртуелно образовно окружење, актуализира, с једне стране, тежњу ка реализацији високошколских студијских програма у ситуацији спреге ових окружења, а са друге, позиционирање студената у центар образовног процеса. Истраживање је обухватило 209 студената Универзитета у Београду који су процењивали значај следећих елемената рада у рачунској учионици: наставник, радни материјал, физичко окружење, комуникација, организација образовног рада и повратне информације. Испитана је повезаност процене ових елемената са неким образовним карактеристика студената, пре свега са нивоом компјутерске писмености. Добијени резултати истраживања указују на неколико закључака. Сви елементи рада у рачунској учионици су процењени као значајни за успешност образовног процеса. Утврђена је потреба да се студенти свих година студија упознају са специфичностима које носи образовање у компјутерским учионицама пре почетка реализације. Такође, резултати указују на значај иницијалне провере нивоа компјутерске писмености студената ради њене оптимализације. Наиме, нађено је да ова вештина има вишеструку позитивну повезаност са разумевањем суштине образовања у компјутерским учионицама.

**Љујић, Б. (2017). *Образовање као чинилац употребе Интернета у слободном времену одраслих* (одбрањена докторска дисертација). Београд: Филозофски факултет Универзитета у Београду.**

По својој природи, докторска дисертација је теоријско-емпиријска студија која се бави међусобним односом и преплитањем три комплексна феномена: образовања, Интернета као глобалне компјутерске мреже и слободног времена одраслих. Наиме, проучава се међуоднос образовања и Интернета као глобално безграничне ризнице образовних садржаја, образовног понашања и образовних ефеката. Тај међуоднос се лоцира у слободно време које својим карактеристикама наглашава слободу избора садржаја које пружа Интернет. Предмет истраживања је, према томе, андрагошки аспект употребе Интернета у слободном времену, односно проучавање образовања као чиниоца употребе Интернета када је она резултат слободног избора човека.

Будући да се образовање исказује дводимензионално – као детерминанта, али и као компонента употребе Интернета у слободном времену одраслих, изразом „образовање као чинилац“ обухваћене су обе ове димензије. Општи циљ истраживања је осветљавање сложеног међуодноса поменуте две димензије образовања. Аутор је себи поставио за циљ да проучи повезаност образовања као детерминанте и образовања као компоненте употребе Интернета у слободном времену одраслих, односно – да одговори на питање да ли се, у којој мери и на који начин образовање јавља као чинилац те употребе. Наиме, човекове већ стечене образовне карактеристике на различите начине детерминишу даље образовно понашање, које, пак, мења претходне образовне карактеристике. Кроз призму те дијалектичке повезаности, фокус интересовања у овом истраживању се ставља на Интернет као извор образовних садржаја чији избор даје одређену визуру образовног понашања и образовних ефеката када тај избор није проистекао из потреба „са стране“, него је резултат сопствене мотивације и вредновања човека.

Уз критичку анализу до сада реализованих релевантних студија, одабрани су и испитани следећи индикатори образовања као детерминанте употребе Интернета, односно – следеће образовне карактеристике испитаника: образовна припремљеност за употребу Интернета, афинитет према образовању у слободном времену, ниво формалног образовања, област формалног образовања, задовољство познавањем Интернета и његових сервиса.

Индикатори образовања као компоненте употребе Интернета у ситуацији највеће могуће слободе избора, груписани су у два сета:

- Употреба Интернета као активност са карактеристикама слободног времена (заступљеност према интензитету и времену, доминантна функција са циљем лоцирања образовне унутар других, вредновање употребе Интернета и то: према образовном интензитету изабране активности и процени доприноса Интернета квалитету живљења у слободном времену),

- Употреба Интернета као образовна активност слободног времена се даље разлаже у пет сетова: избор садржаја образовања (према врсти, према концепцији тзв. „озбиљног слободног времена“, према информисању о образовној понуди), преференције корисничких сервиса у функцији образовања (општи и образовни Интернет сервиси), комуникација и интеракција у функцији образовања путем Интернета (према синхроности и интеракцијским релацијама), компјутерска игра путем Интернета у функцији образовања, образовне могућности Интернета у односу на друге савремене медије.

Судећи према примењеном методолошком моделу истраживања, одабраном предмету и циљу, структури и избору варијабли, можемо констатовати да је реч о оригиналном и кохерентном научно-истраживачком подухвату. Ова студија представља допринос развоју проучаване области андрагогије као науке. Разноврсност и бројност отворених проблема који имају интердисциплинарни карактер, те њихова елаборација указује на допринос ове дисертације развоју научне мисли уопште. Истраживачки резултати, до којих се дошло емпиријским путем, релевантна су основа за усавршавање и даље креирање комуникационо-медијског и доколичарског образовања одраслих путем Интернета.

Теоријски део рада посвећен је промишљању андрагошког аспекта проучавања Интернета и слободног времена. Аутор се бави садржајем релевантних појмова и њихових међусобних односа са општом сврхом утемељења емпиријских истраживачких напора. Основна сврха теоријског дела рада остварена је у трагању за андрагошки релевантним специфичностима. Тако, аналитичко-критички представљајући разне концепције сродних појмова и дајући преглед развоја примене Интернета у образовању одраслих, аутор трага за специфичностима Интернета као основе за електронско учењe и *online* образовањe одраслих. Даље, аутор се бави разматрањем суптилног и вишеслојног односа образовног аспекта Интернета и слободног времена одраслих. Анализира се њихов дијалектички однос и указује на Интернет као вредност слободног времена одрасле популације. Посебно вредне анализе се односе на запажања специфичности употребе Интернета као образовне доколичарске активности одраслих. Постепено и систематично, аутор издваја и анализира андрагошке специфичности Интернет писмености.

Брижљивим односом према литератури, доводећи разне поставке у везу са сопственим емпиријским напорима, као и пружањем могућих решења, аутор је поставио солидне теоријске основе за емпиријско истраживање. Добијени емпиријски материјал пружио је обиље налаза, издвојићемо само неке:

Генерално, добијени подаци упућују на закључак да што је веће образовно искуство и виши ниво поседовања теоријских знања и практичних вештина са употребом Интернета, то је присутнији виши ниво поверења у Интернет као ризницу образовних садржаја и вредност слободног времена. Иако је образовна припрема за употребу Интернета била различита, најинтезивније је присутно самообразовање. Од укупног броја испитаних 40% се припремало самообразовањем, те не чуди податак да у највећем проценту запажају веће присуство практичних вештина употребе Интернета на штету теоријских знања које поседују. Самообразовање се показало као фактор инвентивности у образовном понашању приликом употребе Интернета и вредновању стицања образовања тим путем у слободном времену одраслих. Андрагошки релевантним опажамо и резултат који показује да испитани људи који су се у фази прикупљања података нашли у неком од организованих облика образовања одраслих позитивније процењују образовне могућности појединих корисничких Интернет сервиса.

Поред тога, нађено је да је процењена Интернет писменост, односно поседовање теоријских знања и практичних вештина на осредњем нивоу, што је у коресподенцији са задовољством познавања Интернета и његових сервиса, теоријски и практично, било да се посматра уопште или се посматра у контексту појединачних компоненти Интернет писмености. Аутор сматра да овако добијени резултати указују на присуство образовне потребе, тиме и потребу образовне интервенције ради подизања нивоа Интернет писмености, како би се различите операције при употреби Интернета оптимално обављале са циљем постизања што квалитетнијег задовољавања осталих свакодневних животних потреба одраслог човека.

Чини се да је употреба Интернета у слободном времену омиљена активност испитаника будући да 67.4% то чини сваког дана, проводећи најчешће један до три сата у тој активности. Занимљиво је да одрасли људи у највећој мери запажају и највише вреднују образовну функцију (70%) употребе Интернета у слободном времену, односно када је то резултат сопственог избора, без утицаја са стране. Образовна функција је испред забавне, лукративне, социјалне, хедонистичке, рекреативне и релаксирајуће. Сходно томе, високо су процењене образовне могућности Интернета у целини, али и појединачних деветнаест Интернет сервиса, колико је обухваћено истраживањем. Поред тога, Интернет као извор образовне понуде је далеко испред других медија – штампа, телевизија, радио.

Неки добијени резултати су интересантни за даље емпиријске разраде и провере методолошких решења. Како и сам аутор запажа, било би добро и андрагошко-методолошки коректније учинити даље напоре, на пример, у објективизацији „мерења“ Интернет писмености. Уместо перцепције и самопроцене, било би упутно и методолошки оправдано сачинити ваљаније и објективније инструменте за утврђивање нивоа Интернет писмености одраслих испитаника.

Поменути резултати, али и низ других који овде нису наведени, не само да су вредни по себи, него и крајње инспиративни за даља андрагошка истраживања.

Преглед и анализа досадашњег научног и стручног рада Бојана Г. Љујића, јасно указује на процену да је реч о успешном кандидату који се континуирано усавршава.

**Закључак и предлог**

На основу анализе постигнутих резултата кандидата, континуираног научног и стручног усавршавања, позитивне оцене објављених радова, као и досадашњих професионално-организационих и наставних искустава, мишљења смо да **др Бојан Г. Љујић** поседује очекиване квалитете и испуњава све потребне услове за избор у звање доцента за ужу научну област Андрагогија. Стога, са задовољством предлажемо Изборном већу Филозофског факултета Универзитета у Београду да прихвати овај предлог.

У Београду, 12.06.2018. год.

ЧЛАНОВИ КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Шефика Алибабић-Хоџић, редовни професор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Нада Качавенда Радић, редовни професор у пензији

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Миомир Деспотовић, редовни професор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Александра Пејатовић, ванредни професор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Жељко Бралић, ванредни професор

Факултета безбедности у Београду